Коми Республикаса Юралысь Вячеслав Гайзер корис каръясса да районъясса юрнуöдысьясöс öдйöджык лöсьöдны улича бöрся видзöдан муниципальнöй системаяс

Та йылысь сёрнитiсны талун Коми Республикаын правопöрадок видзöм кузя координационнöй сöвещание вылын.

Правопöрадок да общественнöй безопасносьт ёнмöдöм вылö веськöдöм проектъяс збыльмöдöм йылысь, сы лыдын «Безöпаснöй кар» уджтас серти, сёрнитiс Коми Республикаын пытшкöс делöяс кузя министрöс вежысь Александр Остриков. Сылöн юöр серти, Коми Республикаын öнi уна йöзаинын эм улича бöрся видзöдан 127 камера. Камерасянь видеосигнал мунö пытшкöс делöяс органъяслöн дежуритан юкöнö. Общественнöй пöрадок да гражданалысь безопасносьт видзöм могысь эм сiдзжö «Гражданин-полиция» эновтны позьтöг корана 15 кнопка.

«2011 вося I во джынйöн Сыктывкарын камераяс отсöгöн тöдмалöма 34 мыж да 356 административнöй право торкöм, сы лыдын туй вылын 19 лоöмтор. Видзöдан камераяс отсöгöн сiдзжö видзöны общественнöй пöрадок да гражданалысь безопасносьт уна йöза мероприятиеяс дырйи», – пасйис А.Остриков.

Такöд тшöтш, республикаса оз став муниципальнöй юкöнын примитны мераяс, медым паськыдджыка видзöдны уличаяс бöрся, а сiдзжö пыртны олöмö «Безöпаснöй кар» АПК-лысь сегментъяс. Торйöн майшöдлöны Сыктыв, Изьва, Чилимдiн, Луздор, Койгорт районъяс, Печора да Вуктыл каръяс, кöнi оз артавсьыны пуктавны улича бöрся видзöдан камераяс либö абу сьöмыс.

«Тöд вылын кутöмöн, мый полиция органъясын мунö реформа да чинö уджалысь лыд, муниципалитетса юралысьяслы колö медводз тöждысьны та вöсна. Йöз оланiнъясö видзöдан системаяс лöсьöдöмыс – тайö öттшöтш и öлöдöм, и видзöдöм. Колö ёнджыка уджавны бизнесö пырысьяскöд, ас вылö уджалысьяскöд, медым найö пырöдчисны тайö уджас. Видеокамера лöсьöдöмыс – тайö налöн безопасносьт. Вузасянiн да гажöдчанiн кутысьяслы, чайта, тайö колö жö. Сёрнитны кö социальнöй объектъяслöн безопасносьт йылысь, та вöсна колö тöждысьны кыдзи республиканскöй, сiдзи и меставывса власьтлы», – пасйис республикаса Юралысь.

Заседание вылын мöд сёрнитанторйöн вöлi федеральнöй олöмö пöртысь власьт органъясса мутас органъяслöн, Коми Республикаса олöмö пöртысь власьт да меставывса асвеськöдлан органъяслöн наркозависимöй гражданаöс реабилитируйтан да öлöдан удж нуöдысь организацияяскöд öтувъя удж.

«Наркотиктöм кар» абу коммерческöй бурвöчан фондса президент Анна Фролова вöзйис республикаса Юралысьлы документ серти нуöдны наркозависимöйясöс öлöдöм да реабилитируйтöм кузя уджсö фондлы да олöмö пöртысь власьт органъяслы öтвылысь.

– Татшöм артмöдчöмсö кырымалöма нин «Наркотиктöм кар» организация да госнаркоконтроль костын. Ми эськö кöсйим, медым татшöмсяма документыс петкöдлiс миянлысь уджсö колана министерствояскöд да ведомствояскöд, – шуис А.Фролова.

– Ме кора тöлысь чöжöн видлавны тайö юалöмсö, сёрнитчыны лöсялана профиля министерствояскöд, торйöн кö, йöзлысь дзоньвидзалун видзöм кузя, да тöлысь мысти кырымавны нин артмöдчöмъяссö. Татшöм артмöдчöмыс кö бур вылö мунас наркозависимöйяслысь сьöкыдлунъяссö решитöмын, позьö лöсьöдны уджтасса документ, – кывкöрталiс В.Гайзер.